Karsten Hønge (SF), 2023-12-07:
Tak til de mange aktive bag den underskriftsindsamling, som gør, at vi i dag diskuterer Israel-Palæstina-konflikten.
WCNSF er en forkortelse, som vi har lært af Læger uden Grænser i løbet af den tragiske krig i Gaza.
Forkortelsen står for: Wounded Child No Surviving Family.
Disse fem bogstaver er altså en officiel betegnelse for et såret barn uden overlevende familie.
Mærk lige efter, hvad sådan en betegnelse gør ved os.
Men så langt ud i den ekstreme brutalitet er vi altså kommet – indlæggelse på hospitalet under betegnelsen såret barn uden overlevende familie.
Mærk lige efter igen.
Grusomme beretninger og billeder fra Israel og Gaza fylder medierne.
Det er de frygtelige voldtægter og drab på israelere; det er kidnapningerne, også af børn, der har set deres forældre og søskende blive myrdet; vi ser billederne af voldsomme bombardementer og tab af tusindvis af uskyldige børn og civile voksne palæstinenseres liv; manglen på nødhjælp, mad, vand og medicin er massiv.
Den bestialske udvikling i krigen, hvor civilbefolkningerne lider ubegribeligt, og hvor vi står over for en humanitær katastrofe, gør, at en våbenhvile med det samme bør træde i kraft og gidslerne sættes fri.
Det er nødvendigt, at de arabiske nabostater og USA står bag en sådan aftale, og FN må træde til for at sikre freden.
Her og nu skal både de enkelte nationalstater og EU sørge for en omfattende humanitær hjælp og garantier for hjælp til genopbygningen af Gaza.
Danmark skal støtte, at ICC, den internationale krigsforbryderdomstol, og Amnesty International får både økonomiske og praktiske muligheder for at undersøge, hvorvidt der er begået krigsforbrydelser, og hvis det viser sig at være tilfældet, skal de skyldige naturligvis for domstolen, uanset om det er palæstinensere eller israelere.
Hun siger: Omfanget af lidelser for civilbefolkningen og billeder og videoer fra Gaza er dybt chokerende og ødelæggende.
Befolkningen i Gaza bliver drevet rundt som dyr i et bur; det bur, der hedder Gaza.
Såkaldt sikre områder flyttes konstant, og det viser sig ofte, at områderne jo slet ikke er så sikre alligevel.
Det avler frygt og er menneskeligt fornedrende,
når familier samtidig er tvunget til at sove på gaderne uden nogen form for beskyttelse, hverken over for kulde, regn eller bomber, og fortvivlelsen kaster bølger af radikalisering ind over Vestbredden og destabiliserer det palæstinensiske selvstyre.
Debatten herhjemme og i resten af verden oplever jeg tit som hård og splittende.
Det er ikke, fordi jeg ikke udmærket forstår baggrunden for de hårde og kompromisløse holdninger, men vi skal vel kunne diskutere en sag som den her, også uden at hadet stiger mellem os her i Danmark?
For her er budskabet til jøder i Danmark og danskisraelere: I hører til i Danmark.
Mange muslimer møder også fordomme, og budskabet er det samme: I hører til i Danmark.
Hamas er en terrororganisation uden den mindste respekt for krigens regler, en ekstrem islamistisk og tyrannisk bevægelse, hvis hovedformål er en udryddelse af staten Israel og at holde palæstinenserne fast i dybt reaktionære værdier med had mod homoseksuelle og undertrykkelse af piger og kvinder.
Israel har al mulig ret til at eksistere og til at forsvare sig selv, men må og skal tage maksimalt hensyn til uskyldige og til civile, og krigens love skal overholdes.
Både israelere og palæstinensere har ret til at leve i fred og tryghed bag sikre grænser.
Terroristerne var i en blodrus, og nu dræber det israelske militær løs.
Det er svært at se en ende på konflikten, når dødsspiralen drejer endnu en omgang.
Jeg støtter fuldt ud palæstinensernes ret til at leve i sikkerhed.
Vi fordømmer den israelske besættelse af Vestbredden og de ulovlige bosættelser, ofte ledet af ekstremistiske jødiske ultranationalister, og vi fordømmer blokaden af Gaza.
Jeg har flere gange mødtes med Yehuda Shaul, grundlægger af den israelske organisation af tidligere soldater og officerer under navnet Breaking the Silence, og som han siger: Occupation is not kosher.
Altså, besættelse har ikke noget med jødedommen at gøre.
Og Israel får ikke fred, hvis ikke palæstinenserne får et håb om fremtiden, og ligesådan er det den anden vej.
Som Bernie Sanders siger: Retfærdighed til palæstinenserne, sikkerhed til Israel.
Jeg synes, der ligger nogle rigtig gode forslag på bordene fra Enhedslisten, Radikale Venstre og Alternativet, og SF vil under udvalgsbehandlingen muligvis også selv stille forslag til ændringer.
Hvis de ændringsforslag, der ligger, bliver vedtaget her i Folketinget, kan SF stemme for borgerforslaget.